  
Профил на приобщаващото професионално обучение на учителите


**Европейска агенция за специални образователни потребности и приобщаващо образование**

Това е извлечение от доклада [*Profile for Inclusive Teacher Professional Learning: Including all education professionals in teacher professional learning for inclusion*](https://www.european-agency.org/resources/publications/TPL4I-profile) (достъпен само на английски език).

За осигуряване на по-широк достъп този доклад е предоставен на 25 езика в достъпен електронен формат на уеб страницата на Агенцията:   
[www.european-agency.org/resources/publications/TPL4I-profile](http://www.european-agency.org/resources/publications/TPL4I-profile)

Настоящият текст е превод на оригиналния текст на английски език. В случай на съмнение относно точността на информацията в преводния текст моля, направете справка с оригиналния текст на английски език.

© **European Agency for Special Needs and Inclusive Education 2022**



Финансирано от Европейския съюз. Изразените становища и мнения обаче принадлежат единствено на автора(ите) и не отразяват непременно тези на Европейския съюз или на Европейската комисия. Нито Европейският съюз, нито Европейската комисия могат да носят отговорност за тях.



Този труд е лицензиран с лиценза „[Признание-Некомерсиално-Споделяне на споделеното 4.0 International“ на „Creative Commons](https://creativecommons.org/licenses/by-nc-sa/4.0/)“. Можете свободно да споделяте и адаптирате тази публикация.

Тази публикация е ресурс със свободен достъп. Това означава, че имате право да я четете, използвате, променяте и разпространявате, като посочвате по подходящ начин, че нейният източник е Европейската агенция за специални образователни потребности и приобщаващо образование. За повече информация моля, запознайте се с политиката на Агенцията относно свободния достъп: [www.european-agency.org/open-access-policy](https://www.european-agency.org/open-access-policy.).

**BG**

**СЪДЪРЖАНИЕ**

[Увод 4](#_Toc115437216)

[Оценяване многообразието на учащите 5](#_Toc115437217)

[Концепции за приобщаване, равнопоставеност и качествено образование 6](#_Toc115437218)

[Възгледи на специалистите в областта на образованието за различията между учащите 8](#_Toc115437219)

[Подкрепа за всички учащи 10](#_Toc115437220)

[Насърчаване на академичното, практическото, социалното и   
емоционалното обучение на всички учащи 10](#_Toc115437221)

[Подкрепа за благополучието на всички учащи 12](#_Toc115437222)

[Ефективни подходи на преподаване и гъвкава организация на подкрепата 13](#_Toc115437223)

[Работа с други 15](#_Toc115437224)

[Осигуряване на действителна възможност да се чуе гласът на учащите 16](#_Toc115437225)

[Работа с родителите и със семействата 17](#_Toc115437226)

[Работа с различни специалисти в областта на образованието 19](#_Toc115437227)

[Лично и съвместно професионално развитие 20](#_Toc115437228)

[Ролята на учителите и на другите специалисти в областта на   
образованието като членове на приобщаваща общност за професионално обучение 21](#_Toc115437229)

[Професионално обучение за приобщаване, което се основава на   
първоначалната подготовка на учителите и на компетенциите на други специалисти в областта на образованието 23](#_Toc115437230)

Увод

[***Профилът на приобщаващото професионално обучение на учителите***](https://www.european-agency.org/resources/publications/TPL4I-profile) има за цел да се подкрепят всички специалисти в областта на образованието в ангажимента им към осигуряване на качествено образование за всички учащи.

Навсякъде в този *профил* понятията „учители“, „училищен персонал“ и „специалисти в областта на образованието“ се отнасят за **учители в процес на обучение преди започване на работа и вече работещи учители, ментори и помощни учители, училищни ръководители, обучители на учители, помощник-учители и специалисти.**Понятието „специалисти в областта на образованието“, което обхваща училищния персонал и персонала, работещ извън училището, се счита за всеобхватен термин, в който всички специалисти се разглеждат като равноправни членове на една приобщаваща общност за професионално обучение.

Изградени върху основните ценности за приобщаване и свързаните с тях области на компетентност, определени за учителите и за другите специалисти в областта на образованието, компетенциите се разбират като сложна комбинация от нагласи, знания и умения. За определени нагласи или убеждения е необходимо определено знание или равнище на разбиране, а след това умения за прилагане на това знание на практика (Европейска агенция, 2012 г.)[[1]](#footnote-2). Нито един от тези фактори не е достатъчен сам по себе си. По-нататък под „нагласи“, „знания“ и „умения“ се разбира следното:

* „Нагласи и убеждения“ или основните допускания, решаващите етични и морални измерения на приобщаването и как те се проявяват в начина на работа, в дискурса, общуването и взаимоотношенията.
* „Знания и разбиране“ или основните знания и прозрения, теоретичната основа на професията, доказателствата, основните концепции и принципи, които са в основата на качественото образование.
* „Умения“ или практическите умения, необходими за изпълнение на основните задачи, както и вземането на решения и ефикасността при прилагане на знанията на практика в различни ситуации и контексти, утвърждаване на основни допускания и преосмисляне на практиката за качествено образование.

Изброяването на компетенциите в определени области на компетентност не предполага подреждането им йерархичен ред или тяхното обособяване, тъй като всички те са тясно свързани и зависими една от друга.

Особено внимание следва да се обърне на значението, което се отделя в *профила* на **съвместната задача** за прилагане на приобщаваща практика, нейната стойност за все по-голямата **професионална общност**, участваща в приобщаването, и нейното използване в **обучението в процеса на работа**. Важно е да се отбележи, че тази по-широка перспектива не засяга стойността на *профила* за учителите, които остават първите и най-значими практикуващи специалисти сред всички участващи.

Като рамка на компетенциите, необходими за приобщаване и равнопоставеност в образованието, *Профилът на приобщаващото професионално обучение на учителите* осигурява на специалистите в областта на образованието, включително на доставчиците на професионално обучение на учителите, **общ език**, **обща тематика** и **еталон** за професионално обучение за приобщаване за целия училищен персонал.

Следните **основни ценности**, свързаните с тях области на **компетентност**, примерни **нагласи и убеждения**, **знания и разбиране**, и **умения** са насочени към всички специалисти в областта на образованието, които ще се заемат с развитието на компетенции за приобщаване.

Оценяване многообразието на учащите

Многообразието на учащите се разглежда като ресурс и актив за качественото образование.

Областите на компетентност в рамките на тази основна ценност са свързани със:

— концепциите за приобщаване, равнопоставеност и качествено образование;

— възгледите на специалистите в областта на образованието за различията между учащите.

Концепции за приобщаване, равнопоставеност и качествено образование

Нагласите и убежденията в основата на тази област на компетентност обхващат следното:

— образованието се основава на убеждение в равенството, ангажимент към правата на човека и насърчаване на демократичните ценности в училищните общности;

— приобщаващото образование е свързано със социалната справедливост в образованието и с реформирането на обществото в по-широк план; то не подлежи на договаряне;

— приобщаващото образование и качеството в образованието не могат да бъдат разглеждани като отделни въпроси;

— достъпът до общо образование сам по себе си не е достатъчен; участие означава всички учащи да са ангажирани в учебни дейности, които са значими за тях;

— приобщаващото образование се основава на ангажимент към чувството за принадлежност, постиженията, благополучието и психичното здраве на всеки учащ.

Основните знания и разбиране в основата на тази област на компетентност обхващат следното:

— теоретични и практически концепции и принципи, както и международни конвенции, подкрепящи приобщаващото образование в глобален и местен контекст;

— по-широката система от култури и политики на образователните институции, която оказва въздействие върху приобщаващото образование; възможните силни и слаби страни на местната образователна система по отношение на равнопоставеността;

— приобщаващото образование като подход за превръщане на училищата в гостоприемна, подкрепяща и мотивираща среда за всички учащи, а не само за тези, за които се смята, че имат различни потребности и може да са изложени на риск от изключване от възможностите за образование;

— езикът на приобщаването и многообразието и последиците от използването на различна терминология за описване, стигматизиране и категоризиране на обучаемите;

— приобщаващото образование от гледна точка на присъствието (достъпа до образование), участието (качеството на възможностите за обучение) и постиженията (процесите на обучение и резултатите от тях) на всички учащи;

— приобщаващото образование като подход за осигуряване на представителност на опита на всички учащи, признаване на техните резултати и ефективно разпределение на ресурсите.

Решаващите умения и способности, които трябва да бъдат развити в тази област на компетентност, обхващат следното:

— критичен анализ на собствените убеждения и нагласи и на въздействието, което те имат върху действията;

— придържане към етичните норми в практиката при всички обстоятелства и спазване на поверителността;

— способността да се изучава задълбочено историята на образованието, за да се разберат настоящите ситуации и контексти;

— стратегии за справяне, които дават възможност на учителите да се противопоставят на нагласи в ущърб на приобщаването и на ситуации, в които е налице сегрегация;

— съпричастност към разнообразните силни страни и потребности на учащите;

— създаване на модели на уважение в социалните отношения и използване на подходящ език с всички учащи и заинтересовани страни в образованието;

— приобщаващи ръководители, които определят посоката с цел да се насърчи и поддържа приобщаваща училищна култура, която се характеризира с щедрост и истинско чувство на принадлежност на всички.

Възгледи на специалистите в областта на образованието за различията между учащите

Нагласите и убежденията в основата на тази област на компетентност обхващат следното:

— различията в човешкото развитие са естествени и следва да се считат за норма;

— разнообразието на учащите трябва да се зачита, цени и възприема като ресурс, който подобрява обучителните възможности за всички и носи добавена стойност на училищата, местните общности и обществото;

— учителят има ключово влияние върху самочувствието на учащите и следователно върху техния потенциал за учене;

— категоризацията и стигматизацията на учащите може да се отрази неблагоприятно върху обучителните възможности;

— всеки член на персонала в образованието носи отговорност да допринесе за училищна култура, в която многообразието се приема с охота.

Основните знания и разбиране в основата на тази област на компетентност обхващат следното:

— че е „нормално да си различен“;

— съществена информация за многообразието на учащите, произтичащо от различните нужди от подкрепа, култура, език, социално-икономически произход и т.н., взаимодействията между характеристиките на многообразието и тяхното взаимодействие с училищния контекст;

— концепции в основата на различни аспекти на идентичността на учащите (увреждане, пол, многоезичие и т.н.) и въздействието на дискриминационни практики (основани на расизъм, отдаване на предимство на хора без увреждания и т.н.);

— че учащите се учат по различни начини, които могат да бъдат използвани за подпомагане на тяхното обучение и на обучението на техните връстници;

— че училището е общност и социална среда, която влияе на самочувствието и потенциала за учене на учащите;

— че демографският състав в училището и в класа непрекъснато се променя; многообразието не може да се разглежда като статично понятие.

Решаващите умения и способности, които трябва да бъдат развити в тази област на компетентност, обхващат следното:

— развитие на умения да се извличат поуки от многообразието на учащите;

— установяване на най-подходящите начини да се откликне на многообразието във всички ситуации, включително справяне с инциденти, породени от расизъм, и избягване на подходи към поведението на учащите, ориентирани към преодоляване на дефицити;

— разглеждане на въпроса за многообразието при прилагането на учебния план;

— използване на многообразието от подходи към ученето като ресурс за преподаване;

— междукултурен диалог, посредничество и образование за мир с цел създаване на сплотени общности в клас;

— принос за изграждането на училищата като общности на учащите, в които се уважават, насърчават и приветстват постиженията на всички учащи;

— предоставяне на насоки на колеги, учители в процес на обучение преди започване на работа и наскоро завършили учители как да подхождат към многообразието.

Подкрепа за всички учащи

Учителите и другите специалисти в областта на образованието са дълбоко ангажирани с постиженията, благополучието и чувството на принадлежност на всички учащи.

Областите на компетентност в рамките на тази основна ценност са свързани със:

— насърчаване на академичното, практическото, социалното и емоционалното обучение на всички учащи;

— подкрепа за благополучието на всички учащи;

— ефективни подходи на преподаване и гъвкава организация на подкрепата.

Насърчаване на академичното, практическото, социалното и емоционалното обучение на всички учащи

Нагласите и убежденията в основата на тази област на компетентност обхващат следното:

— ученето е предимно социална дейност;

— от холистична гледна точка академичното, практическото, социалното и емоционалното обучение са еднакво важни за всички учащи;

— очакванията на учителите са ключов фактор за успеха на учащите и следователно високите очаквания към всички учащи са от изключително важно значение;

— родителите и семейството са основен ресурс за обучението на учащите;

— потенциалът за учене на всеки учащ трябва да бъде открит, стимулиран и оценен.

Основните знания и разбиране в основата на тази област на компетентност обхващат следното:

— че на развитието на интелекта и способностите може да се повлияе;

— стойността на превенцията и ранната интервенция;

— типичните модели и пътища на детското развитие, особено във връзка със социалните и комуникационните умения;

— различните модели на учене и подходи към ученето, които учащите могат да възприемат;

— индивидуалните потребности на учащите, планирането на подкрепата и мониторинга на резултатите на учащите;

— необходимостта от разумно приспособяване и подкрепа (физическа, социална, емоционална и/или академична) за справяне с индивидуалните обстоятелства, на които трябва да се обърне внимание в даден момент.

Решаващите умения и способности, които трябва да бъдат развити в тази област на компетентност, обхващат следното:

— ефективна вербална и невербална комуникация, за да се отговори на разнообразните начини на комуникация на учащите, родителите и специалистите;

— подкрепа за развитието на комуникативните умения и възможности на учащите;

— оценка и развитие на ефективни стратегии и умения за учене у учащите;

— улесняване на ученето от връстници и на други подходи за кооперативно учене;

— улесняване на безопасна обучителна среда, в която учащите могат да поемат рискове и дори да се провалят;

— оценяване на подходи на учене, при които се отчита социалното, емоционалното и академичното учене.

Подкрепа за благополучието на всички учащи

Нагласите и убежденията в основата на тази област на компетентност обхващат следното:

— значението на изграждането на положителна връзка учител—учащ с всички учащи;

— значението на проявата на съчувствие към емоционалните потребности на учащите;

— значението на грижата за собственото благополучие като професионалист.

Основните знания и разбиране в основата на тази област на компетентност обхващат следното:

— положително поведение и подходи за управление на класа;

— по какъв начин психичното здраве влияе на общото благополучие и ученето;

— разбиране, че емоциите и социалните контексти могат да дадат тласък на ученето или да го блокират.

Решаващите умения и способности, които трябва да бъдат развити в тази област на компетентност, обхващат следното:

— използване на умения за ръководене на класа, които включват систематични подходи за положително управление на класа;

— премахване на социалните пречки при работа в групи;

— прилагане на подходи за управление на положителното поведение, които подпомагат социалното развитие и взаимодействието между учащите;

— развиване на устойчивост и стратегии за справяне с предизвикателно поведение.

Ефективни подходи на преподаване и гъвкава организация на подкрепата

Нагласите и убежденията в основата на тази област на компетентност обхващат следното:

— целта на ефективното преподаване е да бъдат представени всички учащи;

— учителите поемат отговорност да улесняват ученето на всички учащи в даден клас;

— способностите на учащите не са константа; всички учащи имат капацитет да учат и да се развиват;

— в разнородните класове може да бъде подкрепено обучението на всички;

— ученето е процес, като целта е всички учащи да развият ефективни стратегии и умения за учене, а не само да усвоят съдържанието или да придобият знания по предмета;

— учебният процес е по същество еднакъв за всички учащи; изискват се много малко „специални техники“;

— понякога за специфични трудности при ученето са необходими ответни мерки, основани на приспособяване на учебния план и на подходите на преподаване;

— приспособяването за някои учащи не е за сметка на други, а допринасят за изграждането на универсални подходи на преподаване.

Основните знания и разбиране в основата на тази област на компетентност обхващат следното:

— как учат учащите и педагогически подходи в подкрепа на образователния процес;

— управление на физическата и социалната среда в класа с цел да се подпомогне ученето;

— начини за установяване и премахване на различни пречки пред ученето и техните последици за преподаването;

— развиване на основни умения — по-специално ключови компетентности — заедно със свързаните с тях подходи за преподаване и оценяване;

— оценяване на наученото, съсредоточено върху установяване на силните страни на всеки учащ;

— педагогически подходи, съобразени с културните различия, и диференциране на съдържанието на учебния план, процесите на учене и учебните материали, така че да бъдат обхванати всички учащи и да се отговори на различни потребности;

— принципите и насоките за универсален дизайн, диференциация и други рамки за развитие на приобщаваща обучителна среда и осигуряване на съдържателни преживявания в процеса на учене за всички;

— подходи за персонализирано обучение, които подкрепят всички учащи да развият умения за самостоятелно учене;

— разработване, прилагане и ефективен преглед на индивидуални образователни планове или на сходни индивидуализирани учебни програми за някои учащи, когато е подходящо.

Решаващите умения и способности, които трябва да бъдат развити в тази област на компетентност, обхващат следното:

— използване на умения за ръководене на класа, които включват систематични подходи за положително управление на класа;

— работа с отделни учащи и с разнородни групи;

— използване на учебния план като инструмент за приобщаване, който подкрепя достъпа до обучение;

— разглеждане на въпроси, свързани с многообразието, в процеса на разработване на учебния план;

— диференциране на методите, съдържанието и резултатите от обучението;

— използване на подходи за преподаване, основани на доказателства, за постигане на обучителните цели, като гъвкаво обучение, алтернативни пътища за обучение, съвместно решаване на проблеми и ясна обратна връзка с учащите;

— улесняване на кооперативното учене, при което учащите си помагат взаимно по различни начини, включително наставничество от връстници, в гъвкави групи от учащи;

— използване на ИКТ и подпомагащи технологии в подкрепа на гъвкави подходи към ученето;

— използване на формиращо и обобщаващо оценяване, които подкрепят обучението и не водят до стигматизация или до отрицателни последици за учащите;

— използване на набор от умения за вербална и невербална комуникация за улесняване на ученето.

Работа с други

Застъпничеството, сътрудничеството и работата в екип са основни подходи за всички учители и други специалисти в областта на образованието.

Областите на компетентност в рамките на тази основна ценност са свързани със:

— осигуряване на действителна възможност да се чуе гласът на учащите;

— работа с родителите и със семействата;

— работа с различни специалисти в областта на образованието.

Осигуряване на действителна възможност да се чуе гласът на учащите

Нагласите и убежденията в основата на тази област на компетентност обхващат следното:

— учащите са ресурс на качественото образование;

— мненията на учащите трябва да бъдат чути по въпроси, които засягат техния опит в училище, подкрепата в процеса на учене и планирането на тяхното бъдеще;

— личните въжделения, цели и страхове на учащите имат значение и трябва да бъдат чути, особено когато става дума за учащи със сложни потребности или които принадлежат към уязвими групи и групи, до които се достига трудно, включително учащи извън формалното образование или в предучилищния или следучилищния етап на образованието.

Основните знания и разбиране в основата на тази област на компетентност обхващат следното:

— гласът на учащите включва ценностите, мненията, схващанията, възгледите и гледните точки на учащите и на техните семейства, както и степента, в която те се вземат под внимание и намират израз в действия, когато се вземат важни решения, които засягат живота на учащите;

— риска от маргинализация на определени групи учащи и семейства;

— развиване на самостоятелност и решимост у учащите, за което са необходими чувство на принадлежност/свързаност и вяра, че всеки може да учи;

— различни начини за насърчаване на учащите да изразят своето мнение;

— значението на това да отстояваш позицията си и да изразяваш себе си и ролята на групите за застъпничество, които представляват най-уязвимите учащи.

Решаващите умения и способности, които трябва да бъдат развити в тази област на компетентност, обхващат следното:

— изслушване на мнението на учащите внимателно и с уважение;

— отчитане на възгледите на учащите и признаването им за равностойна и неразделна част от обсъжданията;

— предоставяне на възможности на учащите да предлагат идеи или планове, които да се подлагат на съвместно обсъждане, да намират израз в действия и да залегнат в решения относно политиката на местно, регионално и/или национално равнище;

— развиване на независими и самостоятелни учащи;

— създаване на предпоставки всички учащи да участват активно във вземането на решения относно процесите на обучение и оценяване, които ги засягат;

— работа с учащите и с техните семейства за персонализиране на обучението и за определяне на цели.

Работа с родителите и със семействата

Нагласите и убежденията в основата на тази област на компетентност обхващат следното:

— учителите и училищните екипи носят споделена отговорност за развитие на умения у учащите да отстояват своята позиция;

— осигуряването на възможност да се чуе гласът на родителите и семействата носи добавена стойност;

— сътрудничеството с родителите и семействата носи добавена стойност;

— зачитане на културния и социалния произход и гледната точка на родителите и семействата;

— училищните екипи са отговорни за ефективната комуникация и сътрудничество с родителите и семействата.

Основните знания и разбиране в основата на тази област на компетентност обхващат следното:

— важността на проблемите на идентичността, представителството и способността на маргинализираните групи да отстояват позицията си;

— въздействието на междуличностните отношения върху постигането на учебните цели;

— приобщаващото преподаване да се основава на подход на съвместна работа;

— значението на положителните междуличностни умения.

Решаващите умения и способности, които трябва да бъдат развити в тази област на компетентност, обхващат следното:

— подпомагане на учащите, родителите и семействата при отстояване на позицията им;

— ефективно ангажиране на родителите и семействата в подкрепа на обучението на децата им;

— ефективно общуване с родители и членове на семейството с различен културен, етнически, езиков и социален произход;

— разбиране на действителността, в която живеят учащите и семействата;

— улесняване на партньорства между училището и родителите и създаване и поддържане на възможности за участие на родителите в училищното развитие.

Работа с различни специалисти в областта на образованието

Нагласите и убежденията в основата на тази област на компетентност обхващат следното:

— съзнание, че учителите не работят в изолация;

— познаване на професионалния път, опит и гледни точки на колегите;

— приобщаващото образование изисква всички преподаватели да работят в екип, да споделят и да разпознават различните потребности, интереси и поводи за загриженост;

— при развитието на екип, който да изпълнява функциите на посредник, приобщаващото образование изисква гъвкаво поемане на роли между различните специалисти с оглед на общите цели;

— сътрудничеството, партньорствата и работата в екип са основни подходи за всички специалисти в областта на образованието и следва да се приветстват;

— съвместната работа в екип подкрепя професионалното обучение със и от други специалисти.

Основните знания и разбиране в основата на тази област на компетентност обхващат следното:

— стойността и ползите от съвместната работа между учители и други специалисти в областта на образованието;

— наличните системи и структури за подкрепа, от които може да се получат допълнителна помощ, информация и съвети;

— многоведомствени модели на работа, при които учителите в приобщаващи класове си сътрудничат с други експерти и служители от редица различни дисциплини;

— съвместно преподаване, при което учителите възприемат екипен подход, включващ самите учащи, родителите, връстници, други учители, помощен персонал и членове на мултидисциплинарни екипи, според случая;

— езикът/терминологията и основните работни понятия и гледни точки на всички специалисти, участващи в образованието;

— властовите взаимоотношения, които съществуват между различните заинтересовани страни, които трябва да се отчитат и да се уреждат ефективно.

Решаващите умения и способности, които трябва да бъдат развити в тази област на компетентност, обхващат следното:

— прилагане на умения за ръководене и управление на класа, които улесняват ефективната работа между различни ведомства;

— съвместно преподаване и работа в гъвкави преподавателски екипи;

— работа в рамките на училищната общност и привличане на подкрепата на вътрешни и външни училищни ресурси;

— изграждане на общност в класа, която е част от по-широка училищна общност;

— принос към процесите на оценка, преглед и развитие на цялото училище;

— съвместно решаване на проблеми между всички специалисти в областта на образованието;

— принос към по-широките партньорства на училището с други училища, общностни организации и други образователни организации;

— използване на набор от умения за вербална и невербална комуникация за улесняване на сътрудничеството с други специалисти;

— умения за наставничество в рамките на обучението за възрастни с цел да се подкрепят и напътстват всички преподаватели на различни етапи от тяхната кариера.

Лично и съвместно професионално развитие

Преподаването и подпомагането на учащите са дейности, които се учат цял живот и за които учителите и другите специалисти в областта на образованието поемат лична и споделена отговорност.

Областите на компетентност в рамките на тази основна ценност са свързани със:

— ролята на учителите и на другите специалисти в областта на образованието като членове на приобщаваща общност за професионално обучение;

— професионално обучение за приобщаване, което се основава на първоначалната подготовка на учителите и на компетенциите на други специалисти в областта на образованието.

Ролята на учителите и на другите специалисти в областта на образованието като членове на приобщаваща общност за професионално обучение

Нагласите и убежденията в основата на тази област на компетентност обхващат следното:

— преподаването е дейност, насочена към решаването на проблеми, за която са необходими текущо и систематично планиране, оценка, дискусионен анализ и след това модифицирани действия;

— дискусионната практика улеснява преподавателите да работят ефективно с родителите, както и в екипи с други, работещи в училището и извън него;

— основаната на доказателства практика е важна за насочване на работата на училищния екип;

— преподаването и практиката на сътрудничество в образованието са непредвидими, многоизмерни и винаги в процес на развитие;

— оценяване на значението на развитието на лични педагогически подходи, които да ръководят работата на преподавателя;

— оценяване на значението на обратната връзка между колеги за професионалното обучение.

Основните знания и разбиране в основата на тази област на компетентност обхващат следното:

— лични умения, метакогнитивни умения и умения за учене;

— как се придобива дискусионна практика и как се развиват умения за личен дискусионен анализ и дискусионен анализ между колеги относно работата и в процеса на работа;

— методи и стратегии за оценка на собствената работа и на резултатите от нея;

— стойността на общностите за професионално обучение за развитие на приобщаваща обучителна среда;

— методи, основани на действия и изследвания, и тяхното значение за работата на преподавателите;

— изследователски методи, основани на участие, и тяхното значение за приобщаващото образование;

— развитие на лични и съвместни стратегии за решаване на проблеми.

Решаващите умения и способности, които трябва да бъдат развити в тази област на компетентност, обхващат следното:

— критичен анализ на собствените убеждения и нагласи и на въздействието, което те имат върху взаимоотношенията с персонала, споделените схващания, тематиката и действията;

— систематично оценяване на резултатите от собствената работа при съвместни действия, които се явяват катализатори на промяната в полза на приобщаването;

— способността да се „отучават“ предишни практики, за които е установено, че са неефективни или не съответстват на основните ценности на приобщаването;

— рационализиране на непредвидимото и свързано с предизвикателства преподаване и учене, като се отчитат и преценяват конкурентни философии и се избягва заемането на пуристична позиция;

— ефективно включване на други в анализа на преподаването и ученето;

— участие на семействата в процеса на професионално израстване на екипа;

— принос към развитието на училището като общност на учащите.

Професионално обучение за приобщаване, което се основава на първоначалната подготовка на учителите и на компетенциите на други специалисти в областта на образованието

Нагласите и убежденията в основата на тази област на компетентност обхващат следното:

— учителите и другите специалисти в областта на образованието носят отговорност за собственото си продължаващо професионално развитие;

— първоначалната подготовка на учители е първата стъпка от професионалното обучение през целия живот на учителите;

— компетенциите в преподаването са ключов елемент от професионалното обучение на всички специалисти в областта на образованието, участващи в приобщаващи учебни общности;

— преподаването и предоставянето на подкрепа на учащите са учебни дейности; готовността да се усвояват нови умения и да се търсят активно информация и съвети са нещо добро, а не слабост;

— преподавателят не може да бъде експерт по всички въпроси, свързани с приобщаващото образование; основните знания за тези, които навлизат в приобщаващото образование, са от решаващо значение, но непрекъснатото учене е от съществено значение;

— преподавателите се нуждаят от умения да управляват и да отговарят на променящи се потребности и изисквания през цялата си кариера.

Основните знания и разбиране в основата на тази област на компетентност обхващат следното:

— законодателството в областта на образованието и правния контекст, в който работят образователните специалисти, и техните отговорности и задължения към учащите, семействата и колегите;

— професионалните стандарти на учителите и/или на други специалисти в областта на образованието;

— предпоставките, възможностите и пътищата за обучение на учителите на работното място или други възможности за професионално обучение на работното място с цел развиване на знания и умения за подобряване на приобщаващата практика на специалистите в областта на образованието;

— добавената стойност на развитието на учителска компетентност у непедагогическия персонал в областта на приобщаващото образование, както и добавената стойност на специализираното професионално обучение за учителите.

Решаващите умения и способности, които трябва да бъдат развити в тази област на компетентност, обхващат следното:

— гъвкавост в стратегиите за преподаване, които насърчават иновациите и личното обучение;

— използване на стратегии за управление на времето, които създават предпоставки за участие във възможности за развитие на работното място;

— готовност и инициативност при използването на колеги и на други специалисти като източник на знания и вдъхновение;

— споделяне на идеи с колеги в общности за професионално обучение;

— принос към процесите на учене и развитие в цялата училищна общност;

— улесняване на възможностите за професионално обучение и на дейностите за взаимно обучение в областта на приобщаването сред училищния персонал.

1. Европейска агенция за специални образователни потребности и приобщаващо образование, 2012 г. *Profile of Inclusive Teachers [Профил на приобщаващите учители]*. Одензе, Дания.   
   [www.european-agency.org/resources/publications/teacher-education-inclusion-profile-inclusive-teachers](http://www.european-agency.org/resources/publications/teacher-education-inclusion-profile-inclusive-teachers) (последен достъп през юни 2022 г.) [↑](#footnote-ref-2)